**Vállalkozási szerződés**

amely létrejött egyrészről a

**Tiszazugi Önkormányzatok Társulása**

Székhely: 5451 Öcsöd, Kossuth Lajos tér 1.,

Adószám: 15576691-2-16

Telefon: …………….

Fax: …………….

E-mail: ………..

Képviseli: Molnár Bálint elnök

és

**Martfű Város Önkormányzata**

Székhely: 5435 Martfű, Szent István tér 1.,

Adószám: 15410106-2-16

Telefon: …………….

Fax: …………….

E-mail: ………..

Képviseli: Dr. Papp Antal polgármester

és

**Kunszentmárton Város Önkormányzata**

Székhely: 5440. Kunszentmárton, Köztársaság tér 1.,

Adószám: 15732949-2-16

Telefon: …………….

Fax: …………….

E-mail: ………..

Képviseli: Wenner-Várkonyi Attila polgármester

és

**Rákócziújfalu Községi Önkormányzat**

Székhely: 5084 Rákócziújfalu, Rákóczi u. 26.,

Adószám: 15733029-2-16

Telefon: …………….

Fax: …………….

E-mail: ………..

Képviseli: Papp János polgármester

továbbá

**Kengyel Községi** **Önkormányzat**

Székhely: 5083 Kengyel, Szabadság út 10.,

Adószám: 15732994-2-16

Telefon: …………….

Fax: …………….

E-mail: ………..

Képviseli: Nagy Szilárd polgármester

(a továbbiakban együtt, mint **Megrendelő**)

másrészről az

**…………………….**

Székhely: …………………

Cégjegyzékszám: …………………….

Adószám: …………………..

Bankszámlaszám: …………………

Telefon: ……………….

Fax: ……………………..

Képviseli: ………………………….

(a továbbiakban, mint **Vállalkozó**)

között az alulírott helyen és napon a következő feltételekkel:

1. **A szerződés tárgya**

1.1. A Szerződő Felek rögzítik, hogy a Megrendelő, mint ajánlatkérő a „*rendelési időn kívüli központi orvosi ügyelet folyamatos ellátása”* tárgyban a közbeszerzésekről szóló 2015. évi CXLIII. törvény (a továbbiakban: Kbt.) alapján lefolytatott közbeszerzési eljárásban hozott döntésének megfelelően a Vállalkozóval köt szerződést.

1.2. A Vállalkozó az igényelt feladatok ellátását - a Megrendelő igényeit figyelembe véve, a jelen szerződésben rögzített feltételekkel - vállalja.

1.3. A szerződés tárgya Csépa, Cibakháza, Cserkeszőlő, Kunszentmárton, Nagyrév, Martfű, Öcsöd, Szelevény, Tiszasas, Tiszainoka, Tiszakürt, Tiszaföldvár, Rákócziújfalu és Kengyel közigazgatási területén a rendelési időn kívüli alapellátási szintű központi orvosi ügyelet folyamatos ellátása kunszentmártoni központtal kunszentmártoni, és tiszaföldvári telephellyel, továbbá Martfűn elsősegélynyújtó pont működtetésével a mentést végző egészségügyi szolgáltatóval és a sürgősségi betegellátó osztályt működtető szolgáltatóval kötött megállapodás alapján az ügyeleti időben közös diszpécserszolgálat fenntartásával. Megrendelő megrendeli, Vállalkozó vállalja a szerződés tárgyát képező feladatok ellátását.

1.4. Az ügyeleti rendelő helye:

Magyarország,

5440 Kunszentmárton, Kossuth L. u. 5.

5430 Tiszaföldvár, Kossuth L. út 165.

5435 Martfű, Gesztenye sor 8.

1.5. Szerződő Felek rögzítik, hogy Martfű Város Önkormányzata, Kunszentmárton Város Önkormányzata és a Rákócziújfalu Községi Önkormányzat kérte a felvételét a Tiszazugi Önkormányzatok Társulásába. A Társulásba való belépésük 2017. január 1. napján várható. Ebben az esetben a szerződés alanyai a Megrendelő oldalán automatikusan megváltoznak, azonban a szolgáltatási terület változatlan marad.

**2. A szerződés időtartama**

A Szerződő Felek a szerződést a megkötésétől számított 10. évig tartó határozott időtartamra kötik.

**3. Vállalkozási díj, fizetési feltételek**

3.1. A Szerződő Felek megállapodnak abban, hogy a Vállalkozót az 1.3. pontban hivatkozott feladatok ellátásáért – az OEP finanszírozáson felül – nettó **………………..,- Ft/hó,** azaz **……………….. Ft/hó** összegű vállalkozási díj illeti meg.

3.2. A Kbt. 135. §-ának (1) bekezdése alapján az ajánlatkérőként szerződő fél a szerződés teljesítésének elismeréséről (teljesítésigazolás) vagy az elismerés megtagadásáról legkésőbb az ajánlattevőként szerződő fél teljesítésétől vagy az erről szóló írásbeli értesítés kézhezvételétől számított tizenöt napon belül írásban köteles nyilatkozni.

3.3. A Vállalkozó az Országos Egészségbiztosítási Pénztár (OEP) finanszírozást közvetlenül igényli. Megrendelő a vállalkozási díj OEP finanszírozáson felüli összegét a Vállalkozó által az OEP finanszírozás megérkezését, a 3.2. pont szerinti teljesítésigazolást követően kiállított számla ellenében havonta teljesíti. Vállalkozó a számla mellé csatolja a tárgyhónapban igénybevett OEP finanszírozásról szóló kimutatást.

A számla kiegyenlítésére a kincstári fizetési rend szabályai szerint – a Kbt. 130. §-ával összhangban – a Ptk. (a Polgári Törvénykönyvről szóló 2013. évi V. törvény) 6:130. § (1) bekezdés alapján kerül sor az igazolt teljesítést követően utólag, a jogszabályoknak megfelelő számla alapján, banki átutalással a Vállalkozó ………………………-nél vezetett ……………………… számú számlájára.

Irányadó jogszabályok:

a) az államháztartásról szóló törvény végrehajtásáról szóló 368/2011. (XII. 31.) Korm. rendelet;

b) az adózás rendjéről szóló 2003. évi XCII. törvény 36/A §.

3.4. Megrendelő a Kbt. 135. § (3) bekezdésének megfelelően - amennyiben a Vállalkozó a teljesítéshez alvállalkozót vesz igénybe - a 3.3. ponttól és a Ptk. 6:130. § (1)-(2) bekezdésétől eltérően a következő szabályok szerint fizeti ki a szerződésben foglalt ellenértéket:

a) a Vállalkozók legkésőbb a teljesítés elismerésének időpontjáig nyilatkoznak, hogy közülük melyik mekkora összegre jogosult az ellenértékből;

b) a Vállalkozó (több Vállalkozó esetén valamennyi Vállalkozó) legkésőbb a teljesítés elismerésének időpontjáig nyilatkozik, hogy az általa a teljesítésbe a Kbt. 138. § szerint bevont alvállalkozók egyenként mekkora összegre jogosultak az ellenértékből;

c) a Megrendelő felhívja a Vállalkozót, valamint a b) pont szerinti alvállalkozókat, hogy a teljesítés elismerését követően állítsák ki számláikat, egyidejűleg felhívja őket, hogy amennyiben nem szerepelnek az adózás rendjéről szóló 2003. évi XCII. törvény (a továbbiakban: Art.) 36/A. §-a szerinti köztartozásmentes adózói adatbázisban, nyújtsák be a tényleges kifizetés időpontjától számított harminc napnál nem régebbi együttes adóigazolást;

d) a Megrendelő a Vállalkozói és az alvállalkozói teljesítés ellenértékét a számla kézhezvételét követő harminc - vagy a Ptk. 6:130. § (3) bekezdése szerinti esetben legfeljebb hatvan - napon belül közvetlenül utalja át minden egyes Vállalkozónak és alvállalkozónak;

e) a d) pontban foglaltaktól eltérően, ha valamely Vállalkozónak vagy alvállalkozónak a kifizetés időpontjában az együttes adóigazolás alapján köztatozása van, a Megrendelő a vállalkozói, illetve az alvállalkozói teljesítés ellenértékét a köztartozás erejéig az Art. 36/A. § (3) bekezdése szerint visszatartja.

3.5 A Megrendelő a Kbt. 135. § (6) bekezdésének megfelelően a szerződésen alapuló ellenszolgáltatásból eredő tartozásával szemben csak a jogosult által elismert, egynemű és lejárt követelését számíthatja be.

3.6. A Szerződő Felek rögzítik, hogy amennyiben az OEP finanszírozás mértéke változik, úgy az nem érinti a vállalkozási díj mértékét. Az OEP finanszírozás emelkedése esetén a Megrendelő által fizetett kiegészítés méretéke arányosan csökken.

3.7. A Vállalkozó a 3.1. pont szerinti vállalkozási díjból biztosítja az ügyeleti szolgálatban résztvevők bérét, annak összes járulékát, a gépkocsi üzemeltetését, üzemanyagát, a gyógyszerek és gyógyászati segédeszközök pótlását, beszerzését, a személyzet munkaruháját, az ügyeleti rendelő rezsiköltségét, az orvosi textília mosatását, a veszélyes hulladék elszállítását.

Emellett a vállalkozási díj tartalmazza az 1.1. pont szerinti közbeszerzési eljárást megindító felhívásban és a közbeszerzési dokumentumokban meghatározott valamennyi feladat ellenértékét.

3.8. Utólagos számszaki-, mennyiségi-, és műszaki észrevételekre való hivatkozással a fenti vállalkozási díj nem módosítható.

A vállalkozási díj a szerződés időtartama alatt 2018. január 1-jétől évente egy alkalommal, a tárgyév január 1-jével legfeljebb a tárgyévet megelőző évre érvényes fogyasztói árindex mértékével emelhető. Az emelésről Vállalkozó legkésőbb a tárgyévet megelőző december 1-jéig írásban tájékoztatja a Megrendelőt. A tájékoztatás hiányában a díj a tárgyévben az előző évhez képest változatlan. A vállalkozói díj fedezetet nyújt mindazon munkák elvégzésére és felmerülő költségekre, amelyek szükségesek az 1.3 pontban meghatározott munkák szerződésszerű, szakszerű és komplett megvalósításához. A Vállalkozó a szerződéses díjon felül semmilyen címen többletköltséget nem érvényesíthet.

Abban az esetben, amennyiben a Vállalkozó a vállalkozói díjat alulprognosztizálta, az ebből eredő pluszköltségeket, kiadásokat stb. nem háríthatja át a Megrendelőre és ez nem mentesíti a teljesítési kötelezettség alól. A nettó vállalkozási díjon felül a Megrendelővel szemben csak az általános forgalmi adó (áfa) érvényesíthető. A számlázására és a pénzügyi teljesítésre egyebekben a teljesítés időpontjában hatályos áfa szabályok és áfa % alapján kerülhet sor.

3.9. Vállalkozó kijelenti, hogy a szerződés teljesítésébe bevont alvállalkozói, teljesítési segédei részére az adózás rendjéről szóló 2003. évi XCII. törvény 36/A. §-ában foglaltak betartásával teljesít kifizetéseket.

3.10. A Kbt. 136. § (1) bekezdésének megfelelően a Vállalkozó

a) nem fizethet, illetve számolhat el a szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a Vállalkozó adóköteles jövedelmének csökkentésére alkalmasak;

b) a szerződés teljesítésének teljes időtartama alatt tulajdonosi szerkezetét a Megrendelő számára megismerhetővé teszi és a Kbt. 143. § (3) bekezdése szerinti ügyletekről az ajánlatkérőt haladéktalanul értesíti.

**4. A Szerződő Felek jogai és kötelezettségei, a szolgáltatás nyújtásának feltételei**

4.1. A Megrendelő a közbeszerzési eljárás során minden olyan adatot, és információt és dokumentumot átadott, amely a Vállalkozó feladatainak szerződésszerű ellátásához szükséges. A Megrendelő által a vállalkozó rendelkezésére bocsátott adatok tényszerűségét a vállalkozó ellenőrizni köteles. Az adatok helyességét Vállalkozó a szerződéskötést követő 15 napon belül vitathatja, ezt követően a téves adatszolgáltatásra nem hivatkozhat.

4.2. A Vállalkozó a szolgálatot telephelyenként egy-egy fő orvossal, egy-egy fő nővérrel, egy-egy fő gépjárművezetővel és egy-egy gépjárművel, valamint a martfűi elsősegélynyújtó ponton egy fő mentőtiszttel vagy felsőfokú egészségügyi szakképesítéssel rendelkező diplomás ápolóval, egy fő nővérrel, és egy fő középfokú mentőápoló szakképzettségű gépjárművezetővel, és egy gépjárművel látja el az ügyeleti rendelőkben, illetve a beteghez történő kiszállással. Szükség esetén gondoskodik a betegnek az illetékes egészségügyi intézménybe történő szállíttatásáról. Kunszentmártonban a rendelő takarítása 1 fő takarító alkalmazásával a nyertes ajánlattevő feladata.

4.3. A Vállalkozó minden más feladatát az egészségügyről szóló 1997, évi CLIV. törvényben, valamint az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII. 15.) Korm. rendeletben,, az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendeletben, valamint a háziorvosi, házi gyermekorvosi és fogorvosi tevékenységről szóló 4/2000. (11.25.) EüM rendeletben, az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) EszCsM rendeletben, az egészségügyi ellátás folyamatos működésének egyes szervezési kérdéseiről szóló 47/2004. (V. 11.) EszCsM rendelet, valamint a mindenkor érvényben lévő, vonatkozó jogszabályban foglaltak szerint látja el.

4.4. A Vállalkozó az ügyeleti szolgálatot munkanapokon, a nappali rendelések befejezése után 16.00 órától másnap reggel 08.00 óráig, illetve pihenőnapokon, munkaszüneti napokon, ünnepnapokon 08.00 órától másnap 08.00 óráig, teljes 24 órában látja el.

4.5. A Vállalkozó vállalja, hogy az ügyeleti szolgálatot a sürgősségi betegellátásban gyakorlatot szerzett személyzettel végzi. A háziorvosi, házi gyermekorvosi és fogorvosi tevékenységről szóló 4/2000. (11.25.) EüM rendelet 11. §-a határozza meg, hogy a háziorvosi ügyeleti szolgálatban milyen végzettséggel, képzettséggel és gyakorlattal rendelkező orvos működhet közre. A Szerződő Felek jelen szerződésben nem alkalmazzák ezen rendelet 11. § (5) bekezdésében biztosított lehetőséget, mivel kikötik, hogy az ügyeletet adó orvos kizárólag az engedélyezett szakvizsgák valamelyikével rendelkező szakorvos lehet.

4.6. A Vállalkozó felelősséggel tartozik az általa foglalkoztatott személyekért és az általa végzett ügyeleti betegellátásért, alkalmazottaira vonatkozóan érvényes felelősségbiztosítási szerződéssel kell rendelkeznie.

4.7. A Vállalkozó a tevékenység ellátásához teljesítési segédet (alvállalkozót) vehet igénybe. Vállalkozó a szolgálatban részt vevő személyek nevét, címét, szakképesítését, valamint az aktuális havi beosztást a tárgyhónapot megelőző hónap 29. napjáig írásban, Megrendelő rendelkezésére bocsátja. A Vállalkozó a közreműködők személyében, adataiban, vagy az aktuális beosztásban bekövetkező változásokat két munkanapon belül írásban köteles bejelenteni.

4.8. A Vállalkozó köteles az ügyeleti szolgálat működtetésére a Jász-Nagykun-Szolnok Megyei Kormányhivatal Népegészségügyi Főosztálya, valamint a Jász-Nagykun-Szolnok Megyei Kormányhivatal Mezőtúri Járási Hivatala Népegészségügyi Osztálya (ÁNTSZ) engedélyét beszerezni, és annak birtokában végezni a szolgáltatást.

4.9. A Vállalkozó vállalja, hogy az általa használt gépjárműben a konvencionális orvosi tevékenységhez szükséges eszközök, gyógyszerek mellett folyamatosan biztosítja a defibrillátort, reanimációs orvosi táskát, infúziót, életmentő „Medicor R“ táskát gyógyszereket, lélegeztetéshez szükséges eszközöket. Járvány, vagy közlekedési nehézséget okozó időjárási helyzet esetén plusz készenléti gépkocsit biztosít.

4.10. A Megrendelő az ügyeleti szolgálat ellátására Vállalkozó részére használatra átadja az ügyeleti rendelő helyiséget, a hozzátartozó helyiségeket, valamint azok berendezéseit, felszerelési tárgyait, amelyről a Válallkozó és a helyiségekkel, eszközökkel rendelkező önkormányzatok, önkormányzati költségvetési szervek külön bérleti szerződésben rendelkeznek. A leltár szerint rendelkezésre álló gépeket és eszközöket a Megrendelő bocsátja a Vállalkozó rendelkezésére. A szolgáltatás nyújtásához szükséges további eszközöket a Vállalkozó biztosítja, illetve kiegészíti és a későbbiek során pótolja a hatályos jogszabályoknak megfelelően, valamint gondoskodik azok használatra alkalmas állapotáról.

Valamennyi bérelt eszköz, vagy gépjármű nyertes ajánlattevő általi cseréje esetén a beszerzett új eszköz vagy jármű a nyertes ajánlattevőként szerződő fél tulajdonába kerül.

4.11. A Vállalkozó tudomásul veszi, hogy a tiszaföldvári ügyeleti rendelőben, illetve a hozzátartozó helyiségeiben az alábbi szakrendelések folynak:

- fül-orr-gégészet minden hétfőn és pénteken 16.30-tól 19.00 óráig,

- bőrgyógyászat minden hétfőn 15.30-tól 16.30-ig,

- szemészet minden pénteken 13.00-tól 15.00-ig,

- ultrahang minden hónap harmadik szerda 8.00-tól 12.30-ig,

- foglalkozás-egészségügy hétköznap 7.00-től 15.00-ig,

- labor hétköznap 7.00-től 15.00-ig.

A szakrendelésekre az ügyelet eszközeit és anyagait nem használva kerül sor..

4.12. A Vállalkozó köteles vezetni az előírt betegdokumentációt és adminisztrációt. Köteles folyamatos és naprakész információt szolgáltatni a Megrendelőnek az ÁNTSZ-nek illetve az illetékes háziorvosoknak, az adatvédelmi törvény előírásait figyelembe véve. Vállalkozó tájékoztatást ad az összevont háziorvosi ügyeletről a város lakosainak és háziorvosainak. Lakossági panaszbejelentésekre, valamint a Megrendelő felhívására a közléstől számítva, legkésőbb 15 napon belül köteles érdemben válaszolni. Vállalkozó köteles a működése során általa kezelt adatbázist megőrizni.

4.13. A Vállalkozó tudomásul veszi, hogy az ügyelet szakmai felügyeletét az ÁNTSZ illetékes intézete látja el. Jelen szerződésben foglaltak betartását jogosultak ellenőrizni a Megrendelő, és az általa megbízott személyek.

4.14. A Vállalkozó köteles betartani a jelen szerződés mellékletét képező Egészségügyi Szolgálat Működési Rendjét, a munka és tűzvédelmi, valamint higiénés előírásokat. Valamennyi az ügyeleti szolgálatra vonatkozó a Vállalkozó által elkészített szabályzat jóváhagyása a Megrendelő jogkörébe tartozik.

4.15. A Vállalkozó a betegek mindenkori szakszerű ellátásához megfelelő informatikai hátteret működtet.

4.16. A Vállalkozónak biztosítania kell a személyzet egyéni védőfelszereléseit, munka- és védőruházatát, valamint azok tisztítását a mindenkori munkavédelmi szabályok szerint. Köteles továbbá biztosítani a feladatot ellátó személyzet folyamatos, szakmailag szükséges mértékű képzését, továbbképzését. Vállalkozó kötelessége a szabadságolás, illetve esetleges más okból történő távollét időszakára szakszerű, és a területi ismeretekkel rendelkező helyettesről gondoskodni.

4.17. A Vállalkozónak a szolgáltatás ellátása során az egészségügyi szolgáltatások szakmai minimum feltételeit tartalmazó 60/2003. (X. 20.) EszCsM rendelet és a háziorvosi, házi gyermekorvosi és a fogorvosi tevékenységről szóló 4/2000. (II. 28.) EüM rendelet szerint, illetve az egyéb jogszabályok rendelkezéseinek értelmében biztosítania kell a rendelkezésre bocsátott ügyeleti helyiségben és az általa üzemeltetett gépjárműben a jogszabályok alapján a minimum feltételekhez szükséges gépeket, berendezéseket.

4.18. A Vállalkozó telephelyenként és az elsősegélynyújtó pontotn egy-egy ügyeleti gépjárművet köteles biztosítani, valamint egy tartalék gépjárművet kell készenlétben tartania. A Szolgáltató gondoskodik a gépjárművek üzemeltetéséről és az üzemeltetéssel, fenntartással kapcsolatos költségek biztosításáról.

4.19. A Vállalkozó köteles biztosítani a tevékenység ellátásának teljes időtartama alatt valamennyi egyszer használatos fogyóeszközt. Minden szükséges gyógyszer, kötszer és egyéb a betegek ellátását szolgáló anyagok beszerzése és kellő mennyiségű tárolása a Szolgáltató feladata. Vállalkozó feladata továbbá az orvosi textília tisztításáról való gondoskodás, a feladat ellátásához szükséges anyagok jogszabálynak megfelelő tárolása, elhelyezése és a veszélyes hulladék elszállítása.

4.20. A Vállalkozónak közös diszpécserszolgálatot kell működtetnie, vagy együttműködési megállapodást kell erre vonatkozóan létesítenie az illetékességi területen mentésért felelős szervvel.

4.21. A Vállalkozó fogadja a körzetben élő lakosok ügyeleti időben történő telefonhívásait az ügyeleti telefonszámon. Az ügyelet telephelyén kezdeményezett (személyesen bejelentett) hívásokat regisztrálja és teljesítésükre intézkedik. Hívásra a bejelentés alapján szükséges ellátó egységet helyszínre küldi, és velük folyamatos kapcsolatot (URH rádióegység) tart fenn. Amennyiben a hívásra külső helyszínen tartózkodó egység korábban kapott feladata miatt nem riasztható az újabb sürgős hívásra, akkor mentőegység riasztásáról intézkedik. Munkaszüneti és ünnepnapokon a fekvőbetegek számára injekció beadását vállalja.

4.22. Vállalkozó gondoskodik a betegek sürgősségi ellátása után az ellátásról szóló dokumentáció átadásáról, szükség esetén a kórházi, szakorvosi vizsgálatra való beutalásról. Szükség esetén intézkedik a betegeknek az illetékes egészségügyi intézménybe történő szállításáról, vagy szállíttatásáról. Haláleset esetén gondoskodik a szükséges bejelentéséről, adminisztrációról. Vállalkozó a panaszügyeket a jogszabályi előírásoknak megfelelően intézi és kezeli.

4.23. Vállalkozó, valamint a működési területére eső önkormányzatoknak az önkormányzat kérésére köteles beszámolni a központi orvosi ügyelettel kapcsolatban végzett munkájáról.

4.24. Vállalkozó vállalja a szolgáltatás során a szerződéskötéskor foglalkoztatott helyi munkaerő továbbfoglalkoztatását a szerződés teljes időtartamára.[[1]](#footnote-1)

**5. Szerződést biztosító mellékkötelezettségek**

5.1. Késedelmi kötbér: Vállalkozó késedelmes teljesítés esetére a Ptk. 6:186. §-ának megfelelően a havi vállalkozói díj 1/30-ad része/nap késedelmi kötbér megfizetését vállalja, feltéve, hogy a késedelem a Vállalkozónak vagy általa a teljesítésbe bevont közreműködőnek felróható okra vezethető vissza. Szerződő Felek a teljesítés késedelmének tekintik, ha a Vállalkozó az 1.3. pontban meghatározott feladatokat az 1.4. pontban meghatározott helyszínek bármelyikén a 4.4. pontban meghatározott időszakban egybefüggő 6 órát meghaladóan nem látja el, vagy az ügyeleti telefonszámon a 4.4. pont szerinti időszakban 1 órán túl nem érhető el. Szerződő Felek késedelmes teljesítésnek tekintik továbbá, ha a Vállalkozó a vállalt foglalkoztatási kötelezettségének az érdekkörében felmerülő okból nem tesz eleget. A 30 napot meghaladó késedelem esetén – a késedelemből eredő és a késedelemmel okozott károk megtérítésére vonatkozó megrendelői igényeket nem érintve – a Megrendelő fenntartja a szerződés felmondásának, illetve az attól való elállás jogát.

5.2. Hibás teljesítési kötbér: Vállalkozó hibás teljesítés esetére a Ptk. 6:186. §-ának megfelelően a havi vállalkozói díj 1/30-ad részének megfelelő összegű hibás teljesítési kötbér megfizetését vállalja, feltéve, hogy a hibás teljesítés a Vállalkozónak vagy általa a teljesítésbe bevont közreműködőnek felróható okra vezethető vissza. Szerződő Felek hibás teljesítésnek tekintik, ha az ügyeletet ellátó orvos hívásra 2 órán túl nem megy ki a beteghez, kivéve, ha egyéb ügyeleti teendői miatt nem tudja ezt megtenni. Egy éven belül 10 hibás teljesítés esetén – a hibás teljesítésből eredő és a hibás teljesítéssel okozott károk megtérítésére vonatkozó megrendelői igényeket nem érintve – a Megrendelő fenntartja a szerződés felmondásának, illetve az attól való elállás jogát.

5.3. Meghiúsulási kötbér: Vállalkozó a teljesítés meghiúsulása esetére a Ptk. 6:186. §-ának megfelelően 3 havi vállalkozói díjnak megfelelő összegű meghiúsulási kötbér megfizetését vállalja, feltéve, hogy a szolgáltatás meghiúsulása a Vállalkozónak vagy általa a teljesítésbe bevont közreműködőnek felróható okra vezethető vissza.

A Szerződő Felek a teljesítést a 8.6. pontban felsorolt esetekben tekintik meghiúsultnak.

A meghiúsulási kötbér mértéke három havi vállalkozói díj összegével megegyező.

A meghiúsulási kötbér érvényesítése kizárja a késedelmes vagy a hibás teljesítési kötbér egyidejű érvényesítését.

5.4. A Megrendelő igényérvényesítésre vonatkozó egyoldalú írásbeli jognyilatkozatának - az ok megjelölésén túl - részletesen tartalmaznia kell a kötbér érvényesítését megalapozó tényeket, valamint a kötbérezéssel érintett tevékenységek megjelölését. Megrendelő az érvényesíthető kötbér megfizetéséig jogosult a következő esedékes vállalkozási díjat visszatartani.

**6. Egyéb szerződéses feltételek**

6.1. A Vállalkozó kijelenti, hogy tudomással bír az Állami Számvevőszék, és a Kormányzati Ellenőrzési Hivatal jogszabályban előírt ellenőrzési jogosultságáról, illetve – a közpénzek felhasználásának nyilvánosságáról szóló rendelkezések értelmében – a megkötendő szerződés lényeges tartalmára vonatkozóan a tájékoztatást üzleti titokra hivatkozással nem tagadja meg és e követelményeket a szerződés teljesítésébe bevonni kívánt valamennyi alvállalkozóval szemben is érvényesíti.

6.2. A Szerződő Felek tudomásul veszik, hogy a Kbt. 43. § (1) bekezdésének d) pontja alapján jelen szerződés nyilvános, annak tartalmával és teljesítésével kapcsolatos tájékoztatás üzleti titok címén nem tagadható meg.

6.3. A Vállalkozó köteles az 1.3. pont szerinti működési területre eső bármely települési önkormányzat kérésére beszámolni a központi orvosi ügyelettel kapcsolatban végzett munkájáról.

6.4. A jelen szerződés teljesítése során a **Megrendelő részéről** jelen szerződéssel kapcsolatban nyilatkozattételre és kapcsolattartásra jogosult személy:

……………….

Levélcím: ………………..

Telefon: …………………..

Fax: ……………….

E-mail: [………………….](mailto:muszak@velence.hu)

A jelen szerződés teljesítése során a **Vállalkozó részéről** jelen szerződéssel kapcsolatban nyilatkozattételre és kapcsolattartásra jogosult személy:

……………….

Levélcím: ………………..

Telefon: …………………..

Fax: ……………….

E-mail: [………………….](mailto:muszak@velence.hu)

6.5. A Szerződő Felek a 6.4. pont szerinti kapcsolattartó személy megváltozását haladéktalanul, de legkésőbb 2 munkanapon belül írásban bejelentik a másik félnek. Vállalkozó a 6.4. pont szerinti orvosok személyében bekövetkezett változást 2 munkanapon belül írásban bejelenti a Megrendelőnek.

**7. A szerződés módosítása**

7.1. A Szerződő Felek csak a Kbt. 141. §-ában meghatározott esetekben és feltételekkel módosíthatják a szerződésnek a felhívás, a közbeszerzési dokumentumok feltételei, illetőleg az ajánlat tartalma alapján meghatározott részét.

7.2. A Szerződő Felek kölcsönösen kijelentik, hogy amennyiben jelen szerződésükben szabályozott bármely kérdés utóbb jogszabályváltozás folytán, jogszabállyal ellentétessé válna, vagy azzal kapcsolatban kiegészítésre szorul, kölcsönösen kezdeményezik a szerződés módosítását, annak megtörténtéig a szerződés a hatályos jogszabályi rendelkezésekkel együtt érvényes.

7.3. Jelen szerződés kizárólag a Szerződő Felek által aláírt megállapodás útján módosítható. Szóbeli módosítás, nyilatkozat, mellék- vagy háttér-megállapodás érvénytelen.

**8. Jogviszony megszűnése**

8.1. A szerződés a 2. pontban meghatározott időtartam lejártával, bármelyik fél jogutód nélküli megszűnésével, a teljesítés lehetetlenné válásával, a Szerződő Felek közös megegyezésével, rendes felmondással, illetőleg azonnali hatállyal történő felmondással szűnik meg.

8.2. Bármelyik fél jogosult a jelen szerződést azonnali hatállyal felmondani a másik fél súlyos szerződésszegése esetén. A felmondást írásban részletesen indokolni kell. Az indoklás alapja csak a szerződés 8.6. vagy 8.7. pontjában meghatározott súlyos szerződésszegés, vagy a 8.4. pontban meghatározott esetek valamelyike lehet.

8.3. Vállalkozó a szerződés teljesítésének teljes időtartama alatt tulajdonosi szerkezetét az ajánlatkérő számára megismerhetővé teszi és az 8.4. pont szerinti ügyletekről az ajánlatkérőt haladéktalanul értesíti.

8.4. Megrendelő jogosult és egyben köteles a szerződést felmondani - ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon - ha

a) a Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;

b) a Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.

8.5. A 8.4. pont szerinti felmondás esetén a Vállalkozó a szerződés megszűnése előtt már teljesített szolgáltatás szerződésszerű pénzbeli ellenértékére jogosult.

8.6. Vállalkozó részéről a szerződés súlyos megsértését jelenti, ha:

a) a Vállalkozó a teljesítést jogos/méltányolható ok nélkül megtagadja, vagy;

b) a teljesítés kizárólag Vállalkozó érdekkörében felmerült okból lehetetlenül el, vagy;

c) a Vállalkozó a teljesítést felszólítás ellenére nem kezdi meg, vagy felszólítás ellenére nem végzi folyamatosan, vagy;

d) a Vállalkozó a szolgáltatással 30 napot meghaladó késedelembe esik, vagy;

e) a Vállalkozó a szolgáltatást egy éven belül 10 alkalommal hibásan teljesíti.

8.7. A Megrendelő részéről a szerződés súlyos megsértését jelenti

a) az együttműködési szabályoknak a Vállalkozó szerződésszerű teljesítését lehetetlenné tevő megsértése, vagy

b) ha a Megrendelő a Vállalkozó fizetési felszólítása ellenére esedékessé vált fizetési kötelezettségének neki felróható módon az esedékességi időpontot követő 60 napot meghaladóan sem tesz eleget.

8.8. Bármelyik fél jogosult a szerződést rendes felmondással felmondani. Ebben az esetben a felmondási idő a felmondás írásbeli közlésétől számított hat hónap. Megrendelői rendes felmondással a szerződés kizárólag a felmondó megrendelő és a vállalkozó között szűnik meg. Amennyiben a Tiszazugi Önkormányzatok Társulásából bármely önkormányzat kilép, a szerződés a kilépő önkormányzat és a Vállalkozó között továbbra is fennmarad, azonban a továbbiakban a kilépő önkormányzat önálló megrendelőként lép be a szerződésbe. Erről a Tiszazugi Önkormányzatok Társulása és a kilépő önkormányzat írásban tájékoztatja a Vállalkozót, és egyben kezdeményezi a szerződés megfelelő módosítását. Amennyiben a kilépő önkormányzat a továbbiakban nem kívánja a szerződést fenntartani, akkor a vonatkozásában a rendes felmondás szabályait kell alkalmazni.

8.9. Amennyiben a Megrendelő a jelen szerződésben biztosított jogával élve a vállalkozási szerződést felmondja, úgy a Vállalkozó és a Megrendelő között elszámolási jogviszony keletkezik. A Megrendelő felméri a Vállalkozó által a felmondásig szerződésszerűen elvégzett munkát és ennek ellenértékét a Vállalkozónak megtéríti. A Megrendelő az előző módszerrel átvett munkák ellenértékéből levonja azt a kárát, amely a hibás vagy késedelmes teljesítésből, vagy a szerződés meghiúsulásából ered.

**9. Záró rendelkezések**

9.1. A Szerződő Felek megállapodnak abban, hogy a közöttük felmerülő esetleges jogvitát – fokozott együttműködési kötelezettség mellett – tárgyalásos úton próbálják meg rendezni. Ennek eredménytelensége esetére a Szerződő Felek pertárgyértéktől függően kikötik a Kunszentmártoni Járásbíróság, illetőleg a Szolnoki Törvényszék kizárólagos illetékességét.

9.2. A jelen szerződés elválaszthatatlan mellékletét képezi az 1.1. pont szerinti közbeszerzési eljárást megindító felhívás, a közbeszerzési dokumentumok (ennek részeként a részletes feladatleírás), a közbeszerzési eljárás során feltett kérdések és azokra adott válaszok, valamint a Vállalkozó ajánlata.

9.3. Jelen szerződés magyar nyelven készült. A szerződés bármilyen értelmezése esetén a magyar nyelv szabályai érvényesek.

9.4 A jelen szerződésben nem szabályozott kérdésekben a közbeszerzésekről szóló 2015. évi CXLIII. törvény (Kbt.), a Polgári Törvénykönyvről szóló 2013. évi V. törvény. (Ptk.), valamint a 3.6. és a 4.3. pontban felsorolt jogszabályok rendelkezései az irányadók.

A Szerződő Felek a jelen szerződést, mint akaratukkal mindenben megegyezőt cégszerű aláírásukkal hagyják jóvá. Jelen szerződés 4 (négy) eredeti példányban készült, amelyből 1 (egy) eredeti példány a Vállalkozót, 3 (három) példány pedig a Megrendelőt illeti meg.

Budapest, 2016. július „…….”.

|  |  |  |
| --- | --- | --- |
| Tiszazugi Önkormányzatok Társulása  Molnár Bálint  elnök  a Megrendelő képviseletében |  | ……………………  a Vállalkozó képviseletében |

1. Csak ha a vállalkozó az ajánlatban vállalta. [↑](#footnote-ref-1)